Ce spune Sorana Cîrstea despre revenirea Simonei Halep
Sorana Cîrstea nu a găsit cheia jocului adversarei și a fost eliminată în optimile WTA Miami. La finalul partidei cu Danielle Collins (3-6, 2-6), Sorana a vorbit despre motivele înfrângerii, dar a comentat și pe marginea revenirii Simonei Halep în circuitul feminin de tenis.
Cu o evoluție bună până acum în turneu, Sorana nu și-a găsit cel mai bun nivel la serviciu. Au fost trei breakuri reușite de Collins (unul în primul set și două în al doilea), iar americanca a obținut biletul pentru sferturi.
La finalul partidei, Cîrstea a vorbit despre motivele înfrângerii, sportiva născută la Târgoviște fiind de părere că ar fi trebuit să-și asume mai multe riscuri pentru a putea cu adevărat să-i pună probleme adversarei.
"A fost un meci complicat, nu pot să spun că am jucat prost, dar nu am făcut suficient. A fost un turneu bun. Astăzi, a jucat foarte bine, mult peste ce joacă în mod normal.
După primul set, am simțit că a fost mult mai agresivă, a avut o mică șansă și în setul doi… Trebuia să-mi asum mai multe riscuri" – Sorana Cîrstea, pentru Digisport.
Sorana a atins și subiectul revenirii Simonei Halep în circuitul feminin mondial, Cîrstea fiind de părere că fosta lideră WTA nu a jucat rău contra Paulei Badosa și că în două săptămâni și-ar putea îmbunătăți nivelul jocului.
"Mereu sunt pozitivă, sunt alături de fete, chiar dacă nu mai joc FED Cup (n.r. Billie Jean King Cup) de 6 ani. Mă uit la meciuri, avem o echipă puternică. Cred că Ana joacă (n.r. Ana Bogdan), nu știu dacă și Simona…
Cred că în două săptămâni și Simona va putea să-și îmbunătățească jocul, având în vedere că aici la Miami nu a jucat rău după o pauză atât de lungă.
Ucraina are câteva jucătoare bune, dar România are prima șansă și sper să se califice.
Voi merge câteva zile acasă, la București, abia aștept să-mi văd familia. Apoi, după o săptămână, mă voi întâlni cu noul meu antrenor Albert Costa la Barcelona. Cred că va urma turneul de la Stuttgart, înainte de Madrid", a încheiat Sorana Cîrstea pentru sursa citată.